বিএনপি নির্বাচন বন্ধ করতে লাশ ফেলার রাজনীতি করতে চায়: কাদের
আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, যারা নির্বাচন নিয়ে অপ্রচার করছে তাদের জবাব দিতে হবে।
রোববার দুপুরে তিনি তার নির্বাচনী এলাকা নোয়াখালীর কবিরহাট উপজেলার চাপরাশির হাট বাজারে নির্বাচনী পথসভায় এ কথা বলেন।
তিনি বলেন, 'ইসরাইলে ফিলিস্তিনিদের ওপর ইসরাইল বাহিনী যে বর্বর নির্যাতন করছে তারেক জিয়ার নির্দেশে বাংলাদেশে বিএনপি একই কায়দায় মানুষকে নির্যাতন করছে।'
ওবায়দুল কাদের বলেন, 'আজকে বিএনপি আন্দোলনে ব্যর্থ হয়ে নির্বাচন বন্ধ করতে লাশ ফেলার রাজনীতি করতে চায়।'
তিনি বলেন, 'তারা ৭৫-এ ক্যু করেছে, ৭৫-এ খুন করেছে মোস্তাক, জিয়া। জেলখানায় জাতীয় চার নেতাদের হত্যা করেছে। তারেক জিয়া ও খালেদা জিয়ার নির্দেশে একুশে আগস্ট গ্রেনেড হামলা চালিয়ে শেখ হাসিনাকে হত্যা ও আওয়ামী লীগকে নেতৃত্ব শূন্য  করতে চেয়েছিল।'
নেতাকর্মীদের উদ্দেশ্য করে কাদের বলেন, আমি আপনাদের  সতর্ক থাকার আহ্বান জানাচ্ছি। কোনো প্রার্থী বা কোনো একজন নামী নেতাকে তারেক জিয়া লন্ডন থেকে মারার জন্য ষড়যন্ত্র করছে। আপনারা এটা প্রতিরোধ করবেন।
তিনি বলেন, 'বিদেশি শক্তি আমাদেরকে পরামর্শ দিলে গ্রহণ করব। কিন্তু আমাদের নির্বাচনের ক্ষতি হয় এমন শক্তিকে উসকানি দিলে এটা মেনে নেব না। ফিলিস্তিনের গাজায় ইসরায়েল যা করছে আজকে বাংলাদেশে বিএনপি তাই করছে। বাংলাদেশের নির্বাচন ঠেকানোর শক্তি কারো নেই।'
ওবায়দুল কাদের বলেন, 'বিএনপি বলেছিল শেখ হাসিনা পালিয়ে যাবে। কিন্তু তিনি গোটা দেশ চষে বেড়াচ্ছেন। শেখ হাসিনা বরিশাল, গোপালগঞ্জসহ দেশের বিভিন্ন স্থানে জনসভা করছেন। আগামী ৭ জানুয়ারির নির্বাচনের মধ্য দিয়ে চতুর্থবারের মতো দেশের প্রধানমন্ত্রী হবেন। বিএনপির কাছে আছে গোলাবারুদ আর অস্ত্র আর আমাদের সাথে আছে জনগণ।'
পরে দুপুর ১টার দিকে কবিরহাট উপজেলার জনতা বাজারে দ্বিতীয় পথসভায় বলেন, '৭ তারিখ বেয়ানে ঘুমতন উডি হানিভাত ভাত খাই এক খিলি পান খাবেন। তার পর ভোটকেন্দ্রের দিতে যাইবরন তবে কিল্লাই যাইবেন তা বলবেন না। প্রধানমন্ত্রী আমাকে ১৬ বছর মন্ত্রী বানিয়েছেন আপনারা নৌকায় ভোট দিয়ে সেই সম্মান রাখবেন।'
কাদের বলেন, 'নির্বাচন কমিশন যত নিরপেক্ষ বাংলাদেশের নির্বাচন তত নিরপেক্ষ।'
মন্ত্রী বলেন, আপনারা আমাকে কেমন ভালোবাসেন, ভালোবাসার রং কী তা ৭ তারিখের ভোটের মাধ্যমে দেখা যাবে।

আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, যারা নির্বাচন নিয়ে অপ্রচার করছে তাদের জবাব দিতে হবে।